Document ID: 31994L0017

ΟΔΗΓΙΑ 94/17/ΕΚ ΤΗΣ ΕΠΙΤΡΟΠΗΣ της 22ας Απριλίου 1994 για την τροποποίηση της οδηγίας 70/524/ΕΟΚ του Συμβουλίου περί των πρόσθετων υλών στη διατροφή των ζώων (Κείμενο που παρουσιάζει ενδιαφέρον για τον ΕΟΧ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
την οδηγία 70/524/ΕΟΚ του Συμβουλίου της 23ης Νοεμβρίου 1970 περί των πρόσθετων υλών για τη διατροφή των ζώων (1), όπως τροποποιήθηκε τελευταία από την οδηγία 93/114/ΕΚ (2), και ιδίως το άρθρο 7,
Εκτιμώντας:
ότι οι διατάξεις της οδηγίας 70/524/ΕΟΚ προβλέπουν ότι το περιεχόμενο των παραρτημάτων πρέπει να προσαρμόζεται συνεχώς στην εξέλιξη των επιστημονικών και τεχνικών γνώσεων- ότι τα παραρτήματα έχουν κωδικοποιηθεί από την οδηγία 91/248/ΕΟΚ της Επιτροπής (3)-
ότι η χρήση ορισμένων πρόσθετων υλών που ανήκουν στις ομάδες των γαλακτωματοποιητών, σταθεροποιητών, πηκτωμένων και ζελατινογόνων, χρωστικών υλών, συμπεριλαμβανομένων των χρωμάτων επιστρώσεως (pigments) και ρυθμιστών οξύτητας δοκιμάσθηκε ευρέως σε διάφορα κράτη μέλη- ότι, με βάση την κτηθείσα πείρα, φαίνεται ότι οι νέες αυτές χρήσεις μπορούν να επιτραπούν σ' ολόκληρη την Κοινότητα-
ότι δοκιμάσθηκαν με επιτυχία σε ορισμένα κράτη μέλη νέες χρήσεις πρόσθετων υλών που ανήκουν στις ομάδες των χρωστικών υλών, συμπεριλαμβανομένων των χρωμάτων επιστρώσεως (pigments) των συνδετικών, λυτικών και πηκτικών ουσιών, των ενζύμων και των μικροοργανισμών- ότι πρέπει να επιτραπούν προσωρινά οι νέες αυτές χρήσεις σε εθνικό επίπεδο εν αναμονή της δυνατότητας να γίνουν αποδεκτές σε κοινοτικό επίπεδο-
ότι τα μέτρα που προβλέπονται στην παρούσα οδηγία είναι σύμφωνα με τη γνώμη της Μόνιμης Επιτροπής Ζωοτροφών,
ΕΞΕΔΩΣΕ ΤΗΝ ΠΑΡΟΥΣΑ ΟΔΗΓΙΑ:
Άρθρο 1
Τα παραρτήματα της οδηγίας 70/524/ΕΟΚ τροποποιούνται σύμφωνα με το παράρτημα της παρούσας οδηγίας.
Άρθρο 2
Τα κράτη μέλη θέτουν σε ισχύ τις αναγκαίες νομοθετικές, κανονιστικές και διοικητικές διατάξεις για να συμμορφωθούν με την παρούσα οδηγία το αργότερο στις 30 Νοεμβρίου 1994. Πληροφορούν αμέσως την Επιτροπή σχετικά.
Όταν τα κράτη μέλη θεσπίζουν τις εν λόγω διατάξεις, οι τελευταίες περιέχουν παραπομπή στην παρούσα οδηγία ή συνοδεύονται από ανάλογη παραπομπή κατά την επίσημη δημοσίευσή τους. Ο τρόπος της παραπομπής καθορίζεται από τα κράτη μέλη.
Άρθρο 3
Η παρούσα οδηγία αρχίζει να ισχύει την τρίτη ημέρα από τη δημοσίευσή της στην Επίσημη Εφημερίδα των Ευρωπαϊκών Κοινοτήτων.
Βρυξέλλες, 22 Απριλίου 1994.

Labels: 17
6